Vyf vas ná gewelddadige betogings, MP-skole afgebrandEen van die klaskamers wat onlangs afgebrand is. Foto: SAPD Vyf mense is in hegtenis geneem in verband met gewelddadige diensleweringsbetogings wat reeds daartoe gelei het dat geboue by minstens twee skole in die Bosbokrand-omgewing van Mpumalanga aan die brand gesteek is. Pat Ngomane, LUR vir gemeenskapsveiligheid en sekuriteit, het Woensdag die polisie geloof vir die inhegtenisneming en die voorvalle ten sterkste veroordeel. Maroela Media het vroeër berig gemeenskapslede wat op die bou van ŉ teerpad in die Marite Circuit-gebied, suid van Bosbokrand, aandring, het die afgelope tyd skoolverrigtinge in die gebied verhinder. Agt klaskamers en die personeelkamer is Sondagoggend by die Lamulelani Secondary School in die gebied aan die brand gesteek. Die voorval het gebeur terwyl Reginah Mhaule, LUR van onderwys, saam met die burgemeester van die Bosbokrand-munisipaliteit met inwoners vergader het om te versoek dat onderwys in Marite weer op dreef kom. Hulle kon egter nie ŉ oplossing vind nie, aangesien sommige gemeenskapslede volgehou het dat skoolverrigtinge nie sal voortgaan voordat werk aan die pad begin nie. Dit was die tweede skool waar geboue die afgelope maand aan die brand gesteek is. Betogers dreig onder meer glo om al die skole in die omgewing af te brand as die plaaslike regering nie aan hul eise voldoen nie. Geboue en klaskamers by Bakustoe High School in Madras is ook afgebrand. Die Mpumalanga-polisie het vandeesweek vyf mense in verband met gewelddadige betogings in hegtenis geneem. “Die verdagtes het glo ook buitelanders se winkels geplunder en kruideniersware gesteel. Die verdagtes was in besit van gesteelde goedere en is in hegtenis geneem. Hulle is Tshepo Maile (28), Mbuso Mashaba (23), Kenneth Monareng (31), Nicholas Nonyane (28) en Sfiso Mona (30),” het Joseph Mabuza, woordvoerder van die departement, gesê. Die verdagtes het Woensdag in die Mkhuhlu-landdroshof verskyn. Hulle is op borgtog van R4 000 elke vrygelaat en moet weer op 20 April in die hof wees. Ondersoek na die brandstigting by die skole duur voort.